
			A la Marta i al Pau, els nostres fills,
 que han crescut al mateix temps que Xerigots

		




			Introducció

			Si alguna cosa ens defineix és que sovint ens deixem portar per la passió i l’impuls. I Xerigots, al cap i a la fi, va néixer així. Acabàvem de ser pares de la Marta i, entre la baixa per maternitat de la Gemma i un canvi professional del Jordi, trobàvem estones mortes per imaginar què podríem crear plegats.

			Era el 2011. La crisi econòmica de la bombolla immobiliària sacsejava mitjans, carrers i converses digitals. Les administracions insistien a emprendre com una oportunitat per reinventar-se, i nosaltres, que llavors treballàvem com a autònoms assessorant empreses en comunicació i gestió, vam pensar: per què no apliquem tot allò que recomanàvem? Ens venia de gust deixar de fer plans per fer alguna cosa real, tangible. I fer-la plegats. 

			Havia de tenir tres elements clau: alimentació, relat i camí per recórrer. I el formatge artesà a Catalunya encaixava perfectament amb tots tres. El primer era obvi —per a molts, és l’ALIMENT en majúscules—. El segon, perquè porta incorporada una història: està lligat a la terra, al paisatge i a la tradició. I el tercer, perquè el formatge artesà era —aleshores— un món encara poc conegut al nostre país, amb un consum baix i amb poca cultura formatgera entre el públic.

			Vam trobar un local cèntric a Vilafranca del Penedès, la nostra vila des de feia pocs anys, i hi vam obrir una botiga amb més de dues-centes referències de formatge artesà sota el nom de «Xerigots». El nostre nom s’inspira en el xerigot, el sèrum sobrant del quallat i el premsat del formatge, al qual vam afegir una essa final: «Xerigots». Ens hi reconeixíem, perquè imaginàvem el projecte plural, obert i expansiu. I també perquè amagava el mot «gots», pensats per omplir-los de vi, l’altre producte que volíem acompanyar del formatge. No podia ser d’una altra manera: som del Penedès!

			I així, l’octubre del 2011 vam obrir una botiga de formatges artesans al centre de Vilafranca, i vam ser conscients que, malgrat tenir França a tocar, a Catalunya hi havia molt poca cultura formatgera: més enllà del brie, el rocafort i la mozzarella, el gran públic difícilment te’n sabia anomenar més, i, aquests, per exemple, servien també per categoritzar formatges: si era un formatge blau, era un rocafort; si tenia la pell florida i blanca, era un brie. 

			Des del primer dia, ens vam adonar que teníem una botiga on calia parlar molt, explicar molt, per poder vendre, per poder assessorar bé el client. Calia difondre la cultura del formatge, provocar que les persones amb curiositat gastronòmica, amb ganes de conèixer i de tastar, coneguessin més el formatge. I d’aquí van néixer les primeres activitats que vam organitzar a Xerigots: cada dimecres, oferíem un maridatge guiat entre tres formatges i tres vins. Una excusa ideal, d’una banda, per difondre els productes que teníem, fer-los tastar, i, de l’altra, per generar l’excusa per vendre’n. D’aquells dimecres en tenim molt bons records: vam consolidar grans clients que, a dia d’avui, encara ens segueixen; vam situar-nos dins del mapa d’establiments especialitzats en formatge i vam contribuir a difondre el formatge al Penedès (a més, ens consta que, d’aquells dimecres, en va sortir més d’una relació amorosa que encara ara continua...). 

			Al mateix temps, començàvem a estudiar obrir una línia de negoci dirigida a l’hostaleria. Vèiem que era un públic molt interessant i volíem saber quines eren les seves necessitats a l’hora de treballar amb el formatge, incentivar que hi hagués més coneixement i difondre a una escala més extensa la cultura del formatge. Però no volíem ser només distribuïdors de formatge, ja n’hi havia uns quants, a Catalunya. Vo­líem esdevenir afinadors de formatge. Malgrat que a França, Suïssa, Itàlia i el Regne Unit aquesta figura existeix i és reconeguda, a Catalunya i a l’Estat espanyol, no. L’afinador és qui selecciona formatges acabats de fer per portar-los, a través del seu coneixement i el seu bon fer, al millor nivell de maduració. 

			Van venir anys de formació, viatges, trobades amb formatgers i cursos per saber més coses del màgic món de l’afinat de formatges. Paral·lelament, buscàvem un espai on poder desenvolupar aquest nou enfocament. I vam tenir un cop de sort: a Vilafranca hi ha un barri amb cellers i naus antigues, de finals del segle xix, que va viure una època esplendorosa amb l’arribada del ferrocarril, el 1865. Magatzems majestuosos des d’on s’exportava vi a tot Europa. Va ser allà, al carrer del Comerç, on una d’aquelles naus esdevindria la nostra seu, bàsicament per un element clau: sis cups subterranis. 

			Sis espais sota terra, amb rajoles ceràmiques, també anomenades «cairons», que abans havien estat plens de vi, ara estarien plens de formatge, perquè hi havia les condicions ideals, de temperatura i humitat, per fer-hi la feina que volíem fer: afinar formatge. Vam fer-hi obres, vam obrir l’accés a aquests cups, els vam connectar i vam posar en marxa l’obrador, amb una sala blanca i una cambra amb temperatura controlada.

			Des del nostre obrador, afinem i preparem formatge que servim a restaurants i botigues, primer del Pe­nedès i de l’àrea de Tarragona, però també de Barce­lona, Girona, Lleida i, actualment, de diferents punts de l’Estat espanyol. Des de llavors, ens hem orientat de manera decidida a servir a la restauració, i mantenim la venda a consumidor final a través de la botiga online, on servim seleccions de formatge per gaudir d’expe­riències formatgeres a casa (una línia de negoci clau que ens va permetre continuar operant durant la pandèmia, quan els restaurants estaven tancats... però bé, això potser donaria per a un nou llibre).

			També amb la voluntat de difondre la cultura del formatge, setmanalment rebem visitants a les nostres instal·lacions per endinsar-los en aquest món apassionant, els les mostrem i fem activitats i ses­sions de maridatge. I tenim un canal a YouTube amb un directori de receptes, que també compartim a les xarxes socials, així com un pòd­cast, Més formatge que pa, en què difonem la cultura del formatge amb convidats ben especials, a Spotify.

			A Espanya, el consum de formatge creix, però molt per sota de la mitjana europea. I per què passa això? Per què som poc consumidors de formatge, en comparació amb França, Grècia o Itàlia? Doncs perquè, a més del fet que aquests països són tradicionalment grans productors de formatge, el formatge forma part de la seva dieta, és un aliment que fan servir a la cuina, que serveix com a base i com a complement de molts plats. 

			I és en aquest aspecte en què vam establir la visió i la missió de Xerigots: posar-nos al costat del restaurador perquè conegués el formatge i perquè l’inclogués, no només en una taula de formatges a la carta, sinó també en la seva oferta gastronòmica, en receptes i elabora­cions culinàries. 

			I en aquest camí ens han acompanyat cuiners i formadors en cuina, com Roderic Pérez, de l’Escola d’Hostaleria de Sitges - Institut Joan Benaprès, amb qui hem anat investigant i ideant plats i receptes en els quals el formatge fos protagonista. I és que, de fet, el formatge és un producte molt versàtil i divers: diferents tipus de llet, diferents tipus d’elaboracions que donen lloc a diferents sabors i diferents resultats en boca; i que poden oferir diferents resultats en receptes culinàries.

			Cada dilluns, ens visiten a Xerigots restauradors d’arreu de Catalunya per conèixer el producte que oferim, les nostres instal·lacions, però, sobretot, per poder saber més sobre la versatilitat del formatge. Fem sessions en què, a més de tastar formatge, hi ha pluja d’idees sobre possibles receptes i plats gastronòmics amb formatge que poden incloure en les seves cartes. Els ajudem i assessorem sobre quin tipus de formatge poden fer servir en algunes de les receptes que volen elaborar, i treballem amb establiments de tot tipus: alta cuina, restaurants gastronòmics, bars de vins, càterings, pizzeries i pastisseries, entre d’altres. 

			En les pàgines següents, compartim una selecció de receptes amb formatge que podreu fer a casa, però també consells de com tenir cura del formatge, com tallar-lo i servir-lo, a més de curiositats com els beneficis de consumir-ne. 

			La voluntat final no és més que fer allò que ens agrada: convertir encara en més irresistible un producte que és únic, que té relat i història, i que, a més, ens pot arribar a emocionar i a fer vibrar. 

			El formatge al món

			La il·lustradora Pilarín Bayés ens va dir una vegada que «el formatge és una menja civilitzada». I costa no donar-li la raó. El formatge no existeix sense la intervenció humana: és el resultat d’un gest antic i essencial, el de transformar la llet —un aliment fràgil i efímer— en alguna cosa capaç de perdurar.

			De fet, és un dels primers aliments processats de la història i està estretament lligat a l’aparició de les primeres civilitzacions. Quan les comunitats humanes van començar a domesticar animals i a establir-se, van trobar en la llet una font d’aliment constant. Però conservar-la no era fàcil. El formatge neix, precisament, d’aquesta necessitat.

			El consum de llet fresca, tal com l’entenem avui, és relativament recent. No es generalitza fins al se­gle xx, amb l’arribada de la refrigeració i la disponibilitat d’energia. Fins aleshores, fora de l’àmbit rama­der, la llet es consumia principalment trans­formada: fermentada, coagulada, convertida en formatge.

			Les primeres evidències es remunten a mil·lennis enrere. Restes de llet fermentada trobades en reci­pients de fang a Polònia, datades cap al 7000 aC, o representacions en murals de l’antic Egipte, al voltant del 2300 aC, mostren que l’elaboració de formatge ja formava part de la vida quotidiana. Des d’aleshores, ha estat present de manera continuada en la història, especialment a Europa, on ha evolucionat en paral·lel a les cultures i als territoris.

			Durant l’edat mitjana, els monestirs van tenir un paper fonamental en la seva evolució. Van sistematitzar tècniques, van preservar coneixement i van contribuir al naixement de molts dels formatges que avui considerem clàssics, com el brie i el rocafort. Més endavant, amb la Revolució Industrial, el sector va viure una transformació profunda: la pasteurització i la producció a gran escala van millorar la seguretat alimentària i la regularitat, però també van suposar una pèrdua de diversitat, autenticitat i artesania.

			Avui, aquests dos models —l’industrial i l’artesà— conviuen i coexisteixen: el primer garanteix volum i regularitat; el segon aporta diferenciació i identitat. I és en aquesta convivència que es defineix bona part del debat actual sobre l’alimentació. Apostar pel formatge artesà, sovint, és apostar per la diferenciació, pel vincle amb el territori i per un model que posa al centre la matèria primera i les persones que la fan possible. En una cadena alimentària cada cop més tensionada, el paper dels productors esdevé clau, però també especialment vulnerable. Per això, els consumidors han de prendre part i ser conscients que amb la seva compra contribueixen a la permanència d’un estil de vida, d’un paisatge i d’una cultura. Nosaltres ho tenim clar: sempre al costat del formatge artesà. 

			En paral·lel, han sorgit mecanismes de protecció com les denominacions d’origen (DOP, IGP, AOP), que contribueixen a preservar tècniques, territoris i sabers, i a revalorar el producte.

			La diversitat de formatges al món és immensa. Respon a la varietat de llets, de paisatges, de climes, de pràctiques ramaderes i de decisions humanes. Cada formatge, en el fons, és una síntesi del lloc d’on prové. Com escriu Sandor Katz a El arte de la fermentación, el formatge és «una prova tangible de l’enginy humà»: una manera de transformar allò perible en aliment durable, de generar valor i de fer possible que la llet, la matèria prima, perduri. 

			I com es fa el formatge?

			El formatge és molt més que un aliment, és un ecosistema viu. En cada formatge, bacteris i fongs desenvolupen un paper importantíssim i provoquen diferents textures, aromes, sabors i personalitat. Comencen a actuar en la llet, però també en la maduració i en l’afinat. Aquests microorganismes són els responsables que els formatges tinguin una identitat que els defineix. 

			El formatge s’elabora amb llet crua o amb llet sotmesa a un tractament tèrmic, com la pasteurització o la termització. La llet crua és aquella que no ha estat tractada i que es rep directament de la munyida de l’animal, i que manté intactes els nutrients i també els matisos organolèptics.

			Habitualment, la llet crua s’associa a formatges artesans i a produccions fermier, és a dir, elaboracions en què els mateixos productors disposen de ramat i utilitzen la llet de la seva explotació. Treballar amb llet crua implica un control molt estricte de la salut dels animals, de la higiene i de la manipulació, però alhora acostuma a donar lloc a formatges amb més riquesa aromàtica i gustativa.

			En el cas de la llet pasteuritzada, el tractament tèrmic redueix de manera significativa la càrrega de bacteris i microorganismes, fet que aporta més seguretat alimentària. Tot i que és habitual en produccions industrials, també hi ha formatgeries artesanes que elaboren formatges d’alta qualitat amb llet pasteuritzada, i busquen complexitat a través de la maduració i d’altres tècniques.

			Quan es treballa amb llet pasteuritzada, és imprescindible afegir-hi cultius bacterians (ferments làctics). En els formatges de llet crua tradicionals, aquests bacteris poden provenir de la mateixa llet, tot i que també se n’hi poden incorporar, segons el tipus de formatge que es vulgui elaborar. Aquests ferments intervenen tant en la coagulació com en el desenvolupament posterior durant la madu­ració.

			La coagulació de la llet es pot produir de dues maneres: enzimàtica o làctica. La coagulació enzimàtica s’obté mitjançant el quall, d’origen animal o vegetal. El quall és un conjunt d’enzims present a l’estómac de remugants joves, com el cabrit o el xai, però també es pot obtenir de plantes com la flor de card. La coagulació làctica, en canvi, es produeix gràcies a l’acció dels bacteris de l’àcid làctic.

			Un cop la llet ha coagulat, cal separar el xerigot de la quallada. La mida del tall de la quallada determinarà la textura final del formatge: talls grossos donaran lloc a formatges més tous i cremosos, mentre que talls petits, similars a grans d’arròs, afavoriran textures més compactes.

			A continuació, la quallada es col·loca en motlles, generalment perforats, que permeten continuar el drenatge del xerigot. Segons el tipus de formatge, es pot aplicar pressió —especialment en els formatges de pasta premsada— per acabar d’eliminar el sèrum.

			Un cop emmotllat, el formatge se sala. La sal no només aporta gust, sinó que també ajuda a reduir la humitat, limita el desenvolupament de bacteris no desitjats i regula l’activitat microbiològica. El salat es pot fer en sec, fregant o empolsant el formatge, o bé mitjançant immersió en salmorra.

			Finalment, s’inicien les fases de maduració i afinat. És en aquest moment quan, gràcies a la intervenció humana, en l’afinat, el fromage en blanc[1] adquireix progressivament una personalitat pròpia.

			L’afinador de formatge

			Com dèiem a la introducció, ens definim com a afinadors de formatge. «Afinar» és donar al formatge unes característiques diferenciades, portar el formatge al punt òptim de consum o al gust del client, a partir de diferents tècniques i accions aplicades al formatge. Aquesta tasca la pot fer el formatger, però també la fa l’afinador. A França, per exemple, la majoria de formatgers elaboren formatge i el venen al mercat local, però gran part de la seva producció la compren els afinadors, que, en coves naturals, cambres amb temperatura i humitat controlades, maduren els formatges i els apliquen tractaments i intervencions per donar-los un caràcter propi, i s’encarre­guen de distribuir-los i vendre’ls. 

			Afinar és una suma de tasques intuïtives, de prova i error, i tasques tècniques, ja que cal conèixer els processos bioquímics que experimenta el formatge en la seva evolució. 

			Els afinadors donen un valor afegit al producte a través de diferents tasques, com el volteig (girar el formatge cada cert temps per aconseguir una maduració homogènia), el raspallat de la pell (per evitar o no que hi hagi més fongs), amb regulació de la temperatura, la humitat i la ventilació (per aconseguir més assecat o, al contrari, formatges més cremosos). Afinar és, doncs, una tasca també artesana i manual, de portar la creació del formatger a l’excel·lència, perquè arribi als consumidors en la màxima esplendor. 

			Com dèiem en l’apartat anterior, bacteris i fongs són els agents de canvi que diferencien els formatges. Són els responsables de provocar formatges més tous, les pells florides o aromes intenses. Que es desenvolupin més o menys depèn de molts factors, com la humitat i la temperatura de les cambres de maduració, els volteigs i els raspallats que s’hi fan, o la presència de sal o d’oli. La tasca de l’afinador consisteix, doncs, a crear les condicions òptimes perquè tot aquest desenvolupament es produeixi de manera controlada i segura. Cal, doncs, que conegui a fons com són les seves instal·lacions i com els formatges s’hi poden desenvolupar. A Xerigots, vam trigar mesos, abans de començar, per descobrir a fons els secrets dels nostres cups i com podíem treure el màxim suc de cadascuna de les sis galeries subterrànies. Vam omplir llibretes amb proves i errors!

			Quatre dades sobre producció 
i consum de formatge

			El sector del formatge forma part d’una cadena làctica global en creixement, fortament vinculada a l’evolució de la producció de llet i als canvis d’hàbits alimentaris. Segons la monografia Los retos y desafíos del sector quesero español,[2] del 2025, el formatge s’ha consolidat com un dels productes transformats principals de la llet, amb una presència creixent en el comerç internacional i amb una demanda sostinguda, especialment als països desenvolupats. Europa continua sent el centre principal de producció i consum, tant per volum com per tradició, amb una estructura que combina grans indústries amb un teixit artesanal molt arrelat al territori. A Espanya, es produeixen 534.000 tones de

Notes

			
				
						[1]  Expressió francesa que fa referència al formatge jove, encara sense madurar, en el moment posterior a la coagulació i l’escorreguda. És el punt de partida per tal que es desenvolupi el caràcter final del formatge, quan la microbiologia influirà i atorgarà a tota la superfície (pell) unes característiques pròpies, segons la humitat i la temperatura.


						[2]  Monografia feta per l’Organització Interprofessional Làctia (InLac) amb la col·laboració de Cajamar i del Ministeri d’Agricultura, Pesca i Alimentació, l’any 2025.


						[3] Maria Bassegoda, https://www.instagram.com/mariabassegoda/.


						[4] Vegeu la recepta «Rap amb velouté de formatge»


						[5] Vegeu la recepta «Pastís de formatge 28%»


						[6] https://www.instagram.com/la_fugoneta/.


						[7] Vegeu la recepta «Quesadilla a la catalana amb Xiroi»


						[8] Segons la monografia citada de l’Organització Interprofessional Làctia (InLac), el consum de formatge a Espanya, l’any 2025, va ser de 16 kg/hab./any, encara molt per sota de la mitjana europea, que és de 20,8.


						[9] Diccionari Luján de gastronomia catalana, de Nèstor Luján.


						[10] El que hem menjat, de Josep Pla.


						[11] El que hem menjat, de Josep Pla.


						[12] Eina que genera una flama directa i controlada, semblant a la d’un petit bufador. Habitualment funciona amb gas (butà o propà) i permet aplicar calor intensa de manera molt precisa sobre un punt concret d’un aliment.


						[13] Podeu saber més coses d’aquesta formatgeria i de Pere Pujol a la recepta de l’hamburguesa madurada amb Ceretani, un altre dels formatges que elaboren (pàg. 184-188).


						14 Podeu saber més coses d’aquesta formatgeria i de Josep Martí a la recepta dels vol-au-vents amb Boles de Sant Gil d’Albió (pàg. 75-78).


						[15] 101 receptes a la catalana. Un patrimoni culinari amb projecció internacional, de Jaume Fàbrega.


						[16] Cuina! O barbàrie, de Maria Nicolau.


						[17] Gastrofísica: la nueva ciencia de la comida, de Charles Spence.


						[18] Trobareu més informació de Phil Roberts i la formatgeria Artesans dels Avalls a la recepta dels espaguetis amb Roig Les Escaules (pàg. 124-128).


						[19] Cocina mediterránea, d’Elizabeth David, Editorial Debate.


						[20] El arte de hacer queso, de David Asher.


						[21] Podeu trobar informació sobre la mozzarella a la recepta «Burrata o mozzarella amb sardina fumada, tomàquets secs i pesto» (pàg. 96-99).


						[22] Recepta de «Suflé de cheddar i pebrot del piquillo» (pàg. 164-167).


						[23] S’explica a la recepta del «Suflé de cheddar i pebrot del piquillo» (pàg. 164-167).


						[24] Trobareu informació de La Xiquella a la recepta «La versió vegetariana i catalana de la tartiflette de Xerigots: la cas­soleta de carbassa amb formatge Xiroi» (pàg. 143-145).


						[25] Diccionari Luján de gastronomia catalana, de Nèstor Luján.


						[26] In Defence of English Cooking, de George Orwell.


						[27] ¿Qué vino con este pato? Una aproximación a la esencia de los maridajes, de Ferran Centelles.

